**Propoziția circumstanțială concesivă**

**Propoziția circumstanțială concesivă (CV)** este [propoziția subordonată](https://gramaticalimbiiromane.ro/sintaxa/sintaxa-frazei/propozitia-regenta-si-propozitia-subordonata/) care îndeplinește în [frază](https://gramaticalimbiiromane.ro/sintaxa/unitatile-sintaxei/fraza/) rolul unui [complement circumstanțial concesiv](https://gramaticalimbiiromane.ro/sintaxa/sintaxa-propozitiei/complementul/complementul-circumstantial-concesiv/), arătând împrejurarea care ar putea împiedica realizarea acțiunii regentă, dar nu o împiedică.

În ciuda răcelii, am ieșit afară. (în ciuda răcelii ‒ complement circumstanțial concesiv; în ciuda cărui fapt am ieșit?)  
Deși eram răcit,1/ am ieșit afară.2/ (P2 ‒ CV; în ciuda cărui fapt am ieșit?)

Cu toată insistența mea, n-a acceptat cadoul. (cu toată insistența ‒ complement circumstanțial concesiv; în ciuda cărui fapt n-a acceptat?)  
Cu toată că am insistat,1/ n-a acceptat cadoul.2/ (P2 ‒ CV; în ciuda cărui fapt n-a acceptat?)

**Întrebări și recunoaștere**

|  |
| --- |
| **Întrebări** |
| în ciuda cărui fapt? în pofida cărui fapt? |

**Termeni regenți**

Propoziția concesivă determină următoarele:

[verb](https://gramaticalimbiiromane.ro/morfologia/parti-vorbire-flexibile/verbul/) sau [locuțiune verbală](https://gramaticalimbiiromane.ro/morfologia/parti-vorbire-flexibile/verbul/locutiuni-verbale/)  
El iubește marea,1/ cu toate că locuiește la munte.2/

[adjectiv](https://gramaticalimbiiromane.ro/morfologia/parti-vorbire-flexibile/adjectivul/)  
Copacul a crescut frumos,1/ deși nu l-am udat prea mult.2/

[interjecție](https://gramaticalimbiiromane.ro/morfologia/parti-vorbire-neflexibile/interjectia/)  
Hai,1/ deși nu ești pe lista invitaților.2/

adjectiv

Tata e optimist,1/ desi are numai necazuri.2/

**Elemente relaționale**

Propoziția concesivă se introduce în frază prin următoarele:

[conjuncții subordonatoare](https://gramaticalimbiiromane.ro/morfologia/parti-vorbire-neflexibile/conjunctia/conjunctii-subordonatoare/) (că, dacă, de, să, deși, batăr, măcar)  
Dacă ar porni acum,1/ tot nu ar ajunge.2/

[locuțiuni conjuncționale subordonatoare](https://gramaticalimbiiromane.ro/morfologia/parti-vorbire-neflexibile/conjunctia/locutiuni-conjunctionale/) (cu toate că, chit că, măcar că, chiar că,  chiar de, chiar să, chiar dacă, măcar că, măcar de, măcar să, și dacă, și de, fără (ca) să, când dimpotrivă, să și)  
Chit că nimeni nu s-a oferit voluntar,1/ până la urmă a fost ales cineva.2/

[pronume relative](https://gramaticalimbiiromane.ro/morfologia/parti-vorbire-flexibile/pronumele/pronumele-relativ-adjectivul-pronominal-relativ/) sau adjective pronominale relative, precedate de adjectivul indiferent  
Indiferent ce i-ai spune,1/ tot nu se liniștește.2/  
Indiferent ce sfaturi i-ai da,1/ tot nu se calmează.2/

[pronume nehotărâte](https://gramaticalimbiiromane.ro/morfologia/parti-vorbire-flexibile/pronumele/pronumele-nehotarat-adjectivul-pronominal-nehotarat/) sau adjective pronominale nehotărâte (orice, oricât, oricine)  
Orice ar face,1/ tot n-o acceptă.2/

[adverbe relative](https://gramaticalimbiiromane.ro/morfologia/parti-vorbire-neflexibile/adverbul/) sau nehotărâte (cât, cum, unde, oricât, oricum, oriunde)  
Oricât îi vorbesc de calm,1/ nu-l pot potoli.2/

**Topica**

Propozițiile concesive stau, de regulă, înaintea regentei. Când se insistă asupra regentei, concesiva stă după aceasta.  
Cu toate că-i este foame,1/ nu mănâncă.2/  
Nu a comentat,1/ deși a fost apostrofat pe nedrept.2/

Concesivele juxtapuse sunt așezate numai înaintea regentei.  
Meargă el,1/ eu nu merg.2/

Concesivele introduse prin că și de sunt totdeauna intercalate.  
El,1/ că-i la grădiniță,2/ și tot înțelege.1/

**Punctuația**

Propozițiile circumstanțiale concesive se desparte de regulă prin virgulă, indiferent de locul pe care-l ocupă față de regentă. Excepție fac concesivele introduse prin nici dacă, la care virgula poate lipsi.  
Nu merg1/ nici dacă mă implori.2/